b'\n_START_ARTICLE_\nAndrea Palladio\n_START_PARAGRAPH_\nAndrea Palladio (30. marraskuuta 1508 Padova, Venetsian tasavalta \xe2\x80\x93 19. elokuuta 1580), tai Andrea di Pietro della Gondola, oli italialainen renessanssiarkkitehti, jota pidet\xc3\xa4\xc3\xa4n yhten\xc3\xa4 vaikutusvaltaisimmista l\xc3\xa4nsimaisen arkkitehtuurin historiassa. Esikuvinaan Palladio piti Vitruviusta ja maanmiest\xc3\xa4\xc3\xa4n Leon Battista Albertia.\n_START_SECTION_\nUra\n_START_PARAGRAPH_\nAndrea di Pietro della Gondola meni 13-vuotiaana kivenhakkaajan oppiin padovalaiseen kivenveist\xc3\xa4m\xc3\xb6\xc3\xb6n ja kaksi vuotta my\xc3\xb6hemmin aloitti rakennuskuvanveiston opinnot Vicenzassa Porlezzan oppilaana. Vuoden 1537 j\xc3\xa4lkeen, otettuaan jo k\xc3\xa4ytt\xc3\xb6\xc3\xb6n taiteilijanimens\xc3\xa4, Palladion huomio suuntautui antiikin arkkitehtuuriin, mik\xc3\xa4 vei h\xc3\xa4net mittailemaan antiikin rakennuksia Roomaan 1545 ja 1547. Arkkitehtina Palladion l\xc3\xa4pimurto tapahtui 1549, jolloin h\xc3\xa4n sai suunniteltavakseen Vicenzan basilikan. Sen j\xc3\xa4lkeen Palladio suunnitteli Vicenzaan lukuisia palatseja, joissa h\xc3\xa4n sai toteuttaa antiikin arkkitehtuurin ihanteitaan. Vuonna 1571 Palladio nimitettiin Venetsian johtavaksi arkkitehdiksi, mink\xc3\xa4 j\xc3\xa4lkeen h\xc3\xa4n suunnitteli Venetsiaan useita kirkkoja._NEWLINE_Palladio kiteytti maineensa kirjassaan I quattro libri dell\'architettura (Nelj\xc3\xa4 kirjaa arkkitehtuurista), joka julkaistiin 1570.\n_START_SECTION_\nArkkitehtuurin luonne\n_START_PARAGRAPH_\nPalladion mukaan on nimetty tyyli, palladiolaisuus. Keskeist\xc3\xa4 h\xc3\xa4nen arkkitehtuurissaan oli paluu l\xc3\xa4hteille ad fontes, eli roomalaisten monumenttien huolellinen tutkimus, ja suunnittelun matemaattinen luonne (mittasuhteet, symmetrisyys), sek\xc3\xa4 koristelun askeettisuus. Toisin kuin monet muut, Palladio piti t\xc3\xa4rke\xc3\xa4n\xc3\xa4 my\xc3\xb6s tilaa rakennuksen ymp\xc3\xa4rill\xc3\xa4. H\xc3\xa4nen rakennuksensa on suunniteltu tarkasteltaviksi kaikilta puolilta.\n_START_SECTION_\nPalladion suunnittelemia rakennuksia\n_START_PARAGRAPH_\nPalladio suunnitteli kirkkoja, huviloita ja palatseja erityisesti Venetsian ymp\xc3\xa4rist\xc3\xb6\xc3\xb6n. H\xc3\xa4nen t\xc3\xb6ist\xc3\xa4\xc3\xa4n kuuluisin on Villa Capra ("la Rotonda") Vicenzan kaupungissa. Se valmistui vasta Palladion kuoleman j\xc3\xa4lkeen 1591. Muita t\xc3\xb6it\xc3\xa4 ovat Vicenzan kaupungintalo ja Venetsian Il Redentoren kirkko._NEWLINE_Palladion villat kuuluvat Unescon maailmanperint\xc3\xb6luetteloon.\n_START_SECTION_\nVaikutus arkkitehtuuriin\n_START_PARAGRAPH_\nPalladio sai useita seuraajia 1600- ja 1700-luvuilla Englannissa (Christopher Wren, Inigo Jones, Isaac Ware), Skotlannissa (Robert Adam) ja Pohjois-Amerikassa (Thomas Jefferson). Ven\xc3\xa4j\xc3\xa4ll\xc3\xa4 Giacomo Quarenghi jatkoi palladiolaista perinnett\xc3\xa4 1800-luvulla. Uusklassismia voidaan pit\xc3\xa4\xc3\xa4 palladiolaisuuden muunnoksena. Viel\xc3\xa4 modernismin kaudella Le Corbusier piti Palladiota oppi-is\xc3\xa4n\xc3\xa4\xc3\xa4n (Villa Savoye).'